Tiger trap glo petrol in stede van rem | Netwerk24
Tiger Woods het die spoedbeperking byna met dubbel die snelheid oorskry in sy motorongeluk in Februarie, sê die polisie in Los Angeles.
Tiger Woods het die spoedgrens oorskry toe hy in Februarie in 'n motorongeluk was. Foto: Getty Images
Woods (45), wenner van 15 major-titels, is op 23 Februarie deur brandweermanne en paramedici bewusteloos uit die wrak van sy Genesis-sportnutsvoertuig gehaal. Hy het ernstige beserings aan sy regterbeen, voet en enkel opgedoen en moes verskeie operasies ondergaan.
Die Amerikaanse gholfster het destyds aan die polisie gesê hy kan nie onthou dat hy daardie oggend sy motor bestuur het nie. Woods is in twee hospitale behandel voordat hy verlede maand ontslaan is om verder tuis te herstel.
Hy het volgens owerhede in Los Angeles tussen 135 km/h en 140 km/h in die Rolling Hills Estates-gebied gery toe hy beheer oor sy voertuig verloor het. Die spoedperk is 70 km/h.
Woods se motor het teen 120 km/h beweeg toe dit 'n boom getref het. Die polisie het bevestig dat daar geen bewyse gevind kon word dat Woods ten tyde van die ongeluk onder die invloed van alkohol of dwelms was nie.
Die voertuig se dataopnemer wys dat Woods nie rem getrap het nie, maar eerder op die versneller getrap het. Dit dui daarop dat hy dalk per ongeluk die versneller in plaas van die rem getrap het toe hy sy motor tydens die ongeluk probeer beheer het.
Die wrak van Woods se sportnutsvoertuig. Foto: Getty Images
Woods, wenner van 82 PGA-titels, se afwesigheid by vandeesweek se Amerikaanse Meesterstoernooi is 'n gevoelige slag vir die organiseerders by Augusta. Dit was hier in 2019 waar hy sy major-droogte van 131 maande verbreek het en die sportwêreld weer aan sprokiesverhale laat glo het.